L‐Erbgħa, 11 ta' April 2018: fis‐6:30 p.m., Monsinjur Arċisqof iċċelebra Quddiesa li matulha ta l‐pussess lil Dun Charles Cini bħala l‐Arċipriet il‐ġdid tal‐Parroċċa San Publiju, il‐Furjana. L-omelija tal-Arċisqof Charles J. Scicluna – Fil-Knisja Parrokkjali tal-Furjana "Ħenjin dawk li ma rawx u emmnu" (Ġw 20:29). Din hija l-aħħar beatitudni li nisimgħu fl-Evanġelju. Diversi drabi l-Mulej Ġesù jsemmi l-barkiet: hemm il-barkiet tal-beatitudnijiet fuq il-muntanja, it-tmienja li huma; hemm il-barka li jgħid lil Pietru: "Ħieni int għax mhux id-demm u l-laħam għarrfek dan, imma Missieri" (ara Mt 16:17); hemm l-hena ta' omm Ġesù: "Ħienja int li emmint dak li qallek il-Mulej" (ara Lq 1:45); u hemm din il-beatitudni li hija l-beatitudni tagħna "Ħenjin dawk li ma rawx u emmnu." Aħna ma rajniex lil Ġesù jterraq fid-dinja, ma rajniex il-mirakli tiegħu, ma smajnihx jitkellem. Il-fidi li għandna fih, it-twemmin tagħna, huwa ġej iżjed mis-smigħ milli mill-perċezzjoni diretta ta' għajnejh. Imma fl-istess ħin, il-Mulej jibagħtilna r-ragħajja tiegħu biex inkunu nistgħu nisimgħuh. Lir-ragħajja tiegħu qalilhom: "Min jisma' lilkom, jisma' lili" (Lq 10:16). U għalhekk nistgħu ngħidu li t-twemmin tagħna huwa twemmin mhux ibbażat fuq dak li naraw, imma pjuttost f'dak li smajna. Aħna smajna minn fomm Publiju dak kollu li hu ħa mill-Appostlu Missierna San Pawl. San Pawl seta' jgħid: 'Jiena rajtu fit-triq ta' Damasku u jiena smajt il-leħen tiegħu'. U aħna kellna x-xorti li nisimgħu lil Pawlu u nisimgħu ukoll lil Publiju. Għażiż Fr Charles, il-providenza bagħtitek, bil-kelma tal-Isqof tiegħek, biex tkun ragħaj f'din il-parroċċa għażiża ddedikata lil Publiju, il-Prinċep ta' Malta, li bil-kelma tiegħu wasslilna dak kollu li ħa minn Pawlu u li aħna nqimuh bħala wieħed mill-ewwel kapijiet mill-komunità Nisranija fostna. Għalkemm ma ltaqax personalment ma' Ġesù, Publiju mhux biss sema' l-kelma ta' Pawlu imma ra wkoll l-qawwa tal-ispirtu li jfejjaq. Ra wkoll kemm kienet qawwija l-Kelma ta' Ġesù li, meta fil-Evanġelju ta' San Mark li se nisimgħuh wkoll fil-festa ta' San Publiju l-Ħadd li ġej, jagħti l-missjoni tiegħu lid-dixxipli, jgħidilhom: "U dawn huma s-sinjali li jsieħbu lil dawk li jemmnu: f'ismi jkeċċu x-xjaten, jitkellmu b'ilsna ġodda, jaqbdu s-sriep b'idejhom, u jekk jixorbu xi xorb li jġib il-mewt ma jagħmlilhomx ħsara; iqiegħdu idejhom fuq il-morda u dawn ifiqu" (Mk 16, 17-18). Publiju kien xhud tal-ħelsien tal-Appostlu Pawlu mil-lifgħa kif ukoll kien xhud tal-qawwa tat-tqegħid tal-idejn bit-talb tal-Appostlu u bil-qawwa tal-fejqan f'isem il-Mulej Ġesù. Hu kien wkoll xhieda ta' din il-qawwa li n-nies kollha tal-gżira li ġabu l-morda tagħhom għand Pawlu biex ifejjaqhom. Immaġinaw il-ferħ li l-laqgħa li għamel Publiju lil Pawlu, ġabet lil tant familji, il-ferħ li jkollok xi ħadd għażiż marid u dan ifieq f'isem Ġesù Kristu. U nistgħu ngħidu, għażiż Fr Charles, għażiż Arċipriet, li inti għandek dan il-patrimonju kbir ta' din il-memorja, mhux biss storika imma memorja ta' fidi, li flimkien mal-poplu għażiż Furjaniż, tant devot ta' San Publiju, trid tħares, tippromwovi u tgħaddi lill-ġenerazzjonijiet futuri. Il-patrimonju ta' din ix-xhieda li, għalkemm ma ltaqgħetx direttament ma' Ġesù, imma hija parti minn dik il-beatitudni, minn dik l-hena ta' min ma rax imma emmen, ta' min sema' imma emmen. Għażiż Fr Charles, għażiż Arċipriet, jiena nawguralek ukoll, ispirat mill-Evanġelju li għadek kemm qrajtilna, li inti ma tibżax tilqa' l-istedina ta' Ġesù li tmidd idejk biex tmiss il-pjagi tiegħu. Il-pjagi ta' Ġesù llum huma f'dawk ħutna li għaddejjin minn kwalunkwe tip ta' tbatija. Kull fejn hemm is-solitudni, il-mard, kull fejn hemm bżonn il-fejqan psikoloġiku, fiżiku u spiritwali hemm il-pjagi ta' Ġesù. Il-Mulej qed jitolbok tnewwel idek lejhom, tmisshom bil-kelma tiegħek tal-faraġ, bil-fidi tiegħek, bl-umiltà naturali tiegħek, bil-ħlewwa tal-karattru tiegħek u tmisshom ukoll bil-ħeġġa pastorali tiegħek. Meta ddur il-familji tal-Furjana, komunità li qed tikber fl-età, u titla' t-taraġ bit-tama li terġa' tinżlu, inti ħabbat il-bibieb. Jalla jkollok qlub ġenerużi jilqgħuk f'isem Kristu. Wassal għand il-familji tal-Furjana, l-imħabba ta' Ġesù. F'intervista m'ilux, saċerdot staqsewh: 'Imma min hu Alla?'. Hu rrispondihom b'din l-espressjoni li laqtitni: 'Alla huwa tgħanniqa', din il-qawwa li tgħannaq lill-umanità. Alla għandu dan l-għatx li jgħannaqna miegħu u inti trid tkun din it-tgħanniqa ta' Alla mal-bnedmin. Kull min jiltaqa' miegħek, iħossu mgħannaq minn Alla u jekk tiftakar din, Fr Charles, jiena mhux biss li nkun kuntent u l-Furjaniżi iżjed minni. Kelma lill-poplu Furjaniż: nirringrazzjakom talli lqajtu lil Fr Charles u quddiem ommu se ngħidilkom ħudu ħsiebu, mhux hekk Sinjura Cini, taqbel miegħi? Jiena nirringrazzja anke lil omm Fr Charles u lill-familja tiegħu. Kull saċerdot huwa frott il-familja tiegħu bl-esperjenzi mżewqa li lkoll ngħaddu minnhom. U nirringrazzjaw lill-Mulej meta familja mhux biss tagħti lill-Knisja d-don tas-saċerdot imma toffrih mill-parroċċa għall-oħra għas-servizz pastorali. Nawguralek li tkompli fuq l-arċiprieti ta' qablek. Hawnhekk hawn ukoll Mons. Richard Borg u tant saċerdoti oħrajn li taw ħajjithom għall-Furjana, li kienet dejjem imżewqa b'vokazzjonijiet. Nawguralek li jkun hawn vokazzjonijiet mill-Furjana. Ovvjament il-lajċi jridu jagħmlu x-xogħol tagħhom li jġibu t-tfal fid-dinja imma u inti tilqagħhom bħala abbatini, bħala żgħażagħ u turihon it-triq tal-Mulej. Jien nixtieq nirringrazzja lir-rispettabbli Sindku tal-preżenza tagħha u anke tal-qari tal-Iskrittura li qasmet magħna u grazzi wkoll lill-kunsilliera. Ħadt pjaċir nara wkoll il-preżenza sabiħa tal-membri tas-soċjetajiet ċivili b'mod speċjali l-banda; diġà għedtilhom l-ewwel il-Quddiesa il-Ħadd li ġej imbagħad il-każin, kollox f'postu u f'waqtu. Kif tafu, Fr Charles għamel esperjenza sabiħa wkoll l-Italja fid-Djoċesi ta' Savona, esperjenza li tarrikkixxi ż-żelu pastorali tiegħu. Jiena nirringrazzjakom minn issa ta' kulma se tagħmlu mal-Arċipriet il-ġdid id f'id għall-ġid ta' din il-parroċċa għażiża. San Publiju jberikna u jħarisna. Arċisqof ta' Malta
"Wassal għand il-familji tal-Furjana l-imħabba ta' Ġesù" – L-Arċisqof lill-Arċipriet il-ġdid tal-Furjana